Diari Oficial de la Generalitat Valenciana


Sumari del DOGV 3820, del 23-08-2000 (2000/6997)

RESOLUCIÓ de 14 d'agost de 2000, del secretari general de Presidència, mitjançant la qual es convoquen ajudes a projectes específics i accions singulars de cooperació al desenvolupament.
------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3820

Data del DOGV
:   23-08-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/6997


Data del document
:   14-08-2000

Organisme emissor
:   Presidència de la Generalitat

Tipus de document
:   Resolució

Correcció d'errades

 Descriptors 

:   * ajuda pública
    * organització no governamental
    * ajuda al desenvolupament
    * suport econòmic
    * cooperació internacional

RESOLUCIÓ de 14 d'agost de 2000, del secretari general de Presidència, mitjançant la qual es convoquen ajudes a projectes específics i accions singulars de cooperació al desenvolupament. [2000/X6997]
  
D'acord amb el que s'estableix en el Decret 201/1997, d'1 de juliol, del Govern Valencià (DOGV número 3.036, de 16 de juliol de 1997), sobre regulació de les bases per a la cooperació internacional al desenvolupament i del règim específic de transferència de fons destinats a la cooperació amb països en vies de desenvolupament.
  
A la vista de la proposta realitzada per la Comissió Executiva per a l'aplicació del programa de cooperació amb països en vies de desenvolupament, i oït el Consell Assessor d'aquesta.
  
En ús de les facultats que em confereix l'article 3 del Decret 13/1999, de 30 de juliol, del president de la Generalitat Valenciana, sobre delegació de competències, així com la normativa pertinent de la Llei d'Hisenda Pública de la Generalitat Valenciana, Text Refós aprovat pel Decret Legislatiu de 26 de juny de 1991, del Consell de la Generalitat Valenciana, resolc:
  
Article 1. Objecte de la convocatòria
  
1. Es convoquen ajudes a projectes específics i accions singulars de cooperació internacional al desenvolupament que porten a terme persones jurídiques públiques o privades sense ànim de lucre als països en vies de desenvolupament.
  
2. Es podran executar al territori de la Comunitat Valenciana les activitats de formació de persones dels països en vies de desenvolupament, sempre que quede demostrada la impossibilitat o no conveniència que aquestes activitats es desenvolupen als seus països d'origen. També es podran executar a la Comunitat Valenciana i amb fons d'aquesta convocatòria, projectes de sensibilització i educació al desenvolupament, que es regiran pel que s'estableix en la resolució del secretari general de la Presidència, de convocatòria d'ajudes d'aquest tipus de projectes per a l'any 2000, tret d'allò que faça referència a la definició del beneficiari com a ONGD i al requisit de l'experiència prèvia.
  
Article 2. Crèdit pressupostari
  
Les ajudes concedides en virtut d'aquesta convocatòria se sufragaran amb càrrec a la línia de subvenció amb codi comptable 2325, programa 134.10 Cooperació Internacional al Desenvolupament, del pressupost de la Generalitat Valenciana per a 1999, fins a un import global màxim de 578.245.467 de pessetes (1.803.036 euros).
  
Article 3. Requisits de les entitats sol·licitants
  
1. Podran accedir a les ajudes les persones jurídiques públiques o privades sense ànim de lucre que realitzen activitats de cooperació internacional al desenvolupament.
  
2. Les persones jurídiques privades hauran d'acreditar el compliment de tots els requisits que s'enumeren en l'article 5 del Decret 201/1997, d'1 de juliol, del Govern Valencià (DOGV número 3.036, de 16 de juliol de 1997), tret del que es descriu en l'apartat e).
  
3. Les persones jurídiques públiques hauran de tenir l'àmbit d'actuació a la Comunitat Valenciana i complir els requisits descrits en els apartats h) i i) de l'article 5 del decret esmentat.
  
Article 4. Requisits tècnics dels projectes i accions
  
La descripció dels projectes i accions haurà d'incloure:
  
a) Identificació i formulació necessàries, amb objectius clars i realistes.
  
b) Calendari detallat d'accions, amb determinació de l'exercici pressupostari en què es desenvoluparà cada una d'elles, en el cas de projectes que abracen més d'un exercici.
  
c) Desglossament pressupostari rigorós que distingisca els costos imputats a cada exercici pressupostari.
  
d) Estudi de viabilitat econòmica, social i administrativa de l'acció després del cessament del finançament extern. En el cas de construcció d'habitatges o infraestructures, caldrà incloure un document de conformitat de les autoritats locals.
  
e) Criteris o indicadors que permeten mesurar el grau de realització dels objectius fixats.
  
f) Implicació en el projecte de les entitats que actuen com a soci local o contrapart al país receptor i, si escau, participació dels mateixos beneficiaris en el disseny, execució i avaluació, de l'activitat.
  
g) Identificació exacta i detallada de les fonts de finançament complementàries de la subvenció de la Generalitat Valenciana.
  
h) Memòria econòmica i pla de finançament, elaborats d'acord amb el que s'estableix en els articles 6, 7, 8 i 10.7.b del Decret 201/1997, d'1 de juliol, del Govern Valencià (DOGV número 3.036, de 16 de juliol de 1997), on s'identifiquen els recursos necessaris, el nombre d'unitats de cada recurs, el preu per unitat, en la moneda local i en pessetes i l'import total.
  
i) Factures proforma acreditatives dels costos per unitat dels recursos que s'han d'emprar.
  
j) Documentació acreditativa de la titularitat i règim de propietat dels immobles vinculats al projecte.
  
k) Documentació acreditativa del valor de les contribucions en espècie dels socis locals, de les quals únicament seran admissibles les que fan referència a terrenys, personal i autoconstrucció d'habitatge.
  
l) Informe i documentació justificativa de la quantia de les despeses indirectes que s'imputen al projecte.
  
Article 5. Criteris de valoració per a l'adjudicació de les ajudes
  
1. Els projectes i accions s'avaluaran de conformitat amb el que s'estableix en l'article 20.5 del Decret 201/1997, d'1 de juliol, del Govern Valencià (DOGV número 3.036, de 16 de juliol de 1997).
  
2. La Comissió Executiva valorarà l'adaptació dels projectes a les modalitats establides en l'article 18 del Decret 201/1997, d'1 de juliol, del Govern Valencià (DOGV número 3.036, de 16 de juliol de 1997) i en realitzarà la selecció entre aquells que considere de major interés, tenint en compte l'ordre establit en l'article 18 esmentat, així com criteris com ara els mitjans econòmics i personals i la infraestructura que disposa el sol·licitant i la contrapart d'aquest, la implicació financera de l'entitat sol·licitant, traduïda en el seu propi percentatge de finançament, l'existència d'unes despeses d'administració inferiors al percentatge màxim admissible i la contenció de la despesa de personal.
  
3. Gaudiran de prioritat els projectes o accions presentats per persones jurídiques públiques o agrupacions d'aquestes, així com aquells formulats per entitats amb implantació d'estructura suficient de la ONGD al territori de la Comunitat Valenciana, amb els requisits que exigeix l'article 5.d del Decret 201/1997, de bases de cooperació pel que fa al manteniment de la comptabilitat, documentació i cogestió del projecte.
  
4. La comissió podrà utilitzar, com a element de deliberació, els informes d'una entitat externa, contractada a aquest efecte per a realitzar una primera avaluació tècnica dels projectes presentats.
  
5. En els casos d'entitats que ja hagen rebut subvencions del programa de cooperació valencià i a l'efecte d'avaluar la capacitat gestora de l'entitat sol·licitant, la Comissió Executiva podrà incloure entre els seus criteris de valoració la consideració d'un informe tècnic de la unitat responsable de la gestió del programa, en el qual es reflectirà el grau de compliment per cada entitat de les obligacions que provenen de la recepció de subvencions a projectes en curs, en especial pel que fa a la presentació de la documentació exigida i el compliment de terminis.
  
6. A fi d'aconseguir una redistribució més gran de les ajudes entre els diferents agents socials i una major concentració dels esforços de cada un d'ells en un menor nombre de projectes que cal gestionar, es limitarà a dos el nombre de projectes subvencionats per aquesta convocatòria per a cada entitat sol·licitant.
  
7. La Comissió Executiva prioritzarà aquells projectes que contemplen la realització d'una auditoria externa. Aquesta auditoria es presentarà a l'acabament dels projectes, juntament amb l'informe final i haurà de contemplar el grau de compliment d'objectius i la justificació econòmica de la despesa.
  
8. Així mateix es prioritzaran els projectes presentats per aquelles entitats que aporten una auditoria externa de comptes sobre la seua gestió en el darrer any.
  
Article 6. Termini de presentació de les sol·licituds
  
El termini de presentació de sol·licituds serà de 30 dies naturals, comptadors des del dia de la publicació d'aquesta resolució en el Diari Oficial de la Generalitat Valenciana. En el cas que l'últim dia del termini és inhàbil, el termini s'entendrà prorrogat al primer dia hàbil següent, d'acord amb el que s'estableix en l'article 48.3 de la Llei 30/1992, de Règim Jurídic de les Administracions Públiques i del Procediment Administratiu Comú.
  
El lloc de presentació de les sol·licituds serà preferentment la Direcció General de Cooperació al Desenvolupament, situada al carrer dels Juristes, 10 (València 46541), i, alternativament, qualsevol dels llocs que estableix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
Article 7. Percentatge de cofinançament
  
1. La participació financera de la Generalitat Valenciana en els projectes serà, com a màxim, del 80% del cost total del projecte, tret dels casos en què, excepcionalment, la Comissió Executiva propose la concessió d'una subvenció del 100%.
  
2. El percentatge de cofinançament d'un projecte romandrà fixat en el moment de l'aprovació de la quantia de la subvenció per la relació entre aquesta i el cost total del projecte que apareix al formulari d'identificació, original o, si escau, reformulat, d'acord amb el que s'estableix en l'article 10. Si després de l'efectiva execució del projecte el cost total real resulta ser inferior al previst en un principi, la subvenció haurà de ser minorada, de manera que el percentatge de cofinançament de la Generalitat Valenciana es mantinga inalterat.
  
Article 8. Formularis de sol·licitud i documents que han d'acompanyar-los
  
1. Per a tenir accés a les ajudes objecte d'aquesta convocatòria serà necessari omplir, en tots els seus punts, i d'acord amb la naturalesa del projecte, bé el formulari d'identificació que figura com a annex I d'aquesta resolució, o bé el formulari que figura com a annex I de la resolució de convocatòria d'ajudes destinades al foment d'activitats de sensibilització i/o educació social per al desenvolupament que realitzen les organitzacions no governamentals per al desenvolupament (ONGD) per a l'any 2000. El formulari s'haurà de presentar en paper, per duplicat i en disquet, i s'haurà d'omplir en la seua totalitat.
  
2. Serà a més necessari acompanyar la sol·licitud amb els documents que s'enumeren en els respectius annexos II de les resolucions esmentades més amunt, si bé pel que fa al document número 6 bastarà l'acreditació d'alguna experiència prèvia en activitats de cooperació internacional al desenvolupament.
  
3. Així mateix, d'acord amb el que s'estableix en els articles 33 de la Llei 23/1998, de 7 de juliol, de Cooperació Internacional; i 2 del Reial Decret 993/1999, d'11 de juny, pel qual s'aprova el Reglament del Registre d'Organitzacions No Governamentals de Desenvolupament adscrit a l'Agència Espanyola de Cooperació Internacional, caldrà presentar un certificat acreditatiu de la inscripció en aquest Registre. Aquest requisit és únicament aplicable a les ONGD.
  
4. Les persones jurídiques públiques queden eximides de la presentació dels documents 1, 7 i 8. El certificat número 4 serà en aquests casos expedit per l'òrgan competent per a obligar jurídicament l'entitat.
  
Article 9. Resolució del procediment
  
1. La Comissió Executiva, d'acord amb el que s'estableix en l'article 12, del Decret 201/1997, formularà una proposta de resolució de la convocatòria en un termini màxim de dos mesos, comptadors des de la data d'acabament del termini de presentació dels projectes.
  
2. El secretari general de la Presidència resoldrà, per delegació, la concessió de cada una de les subvencions en el termini màxim de dos mesos des de cada proposta de la comissió. La resolució de la sol·licitud, que posarà fi a la via administrativa, es notificarà a la persona interessada, d'acord amb el que estableix l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, d'acord amb la Llei 4/1999, de 13 de gener, de modificació de l'anterior, en el termini màxim de cinc mesos des de la data en què tinguè entrada al Registre de la Direcció General de Cooperació al Desenvolupament.
  
3. La resolució per la qual es concedeixen o deneguen les subvencions, es publicarà en el Diari Oficial de la Generalitat Valenciana.
  
4. Una vegada transcorregut el termini màxim per a resoldre sense que s'haja produït una resolució expressa, les persones interessades que hagueren comparegut podran entendre desestimades les seues pretensions per silenci administratiu.
  
Article 10. Reformulació del projecte
  
1. En el cas que la subvenció concedida siga inferior a la quantitat sol·licitada, l'entitat responsable del projecte haurà de presentar, durant el mes següent a la publicació de la resolució de la convocatòria, una reformulació pressupostària del projecte inicial que l'ajuste a la quantitat finalment subvencionada per la Generalitat Valenciana.
  
2. La contribució financera externa, sota qualsevol de les formes establides en l'article 7 del Decret 201/1997, d'1 de juliol, del Govern Valencià (DOGV número 3.036, de 16 de juliol), es podrà ajustar proporcionalment a la reducció de la subvenció. En cap cas aquest ajustament podrà implicar un increment del percentatge de cofinançament de la Generalitat Valenciana respecte del que apareixia en el projecte inicial.
  
3. En el cas de no presentar-se la reformulació pressupostària del projecte en el termini indicat més amunt, s'entendrà que l'entitat beneficiària renuncia a la subvenció concedida.
  
Article 11. Inici de l'execució i lliurament anticipat de despeses
  
1. Una vegada aprovada la subvenció, el beneficiari haurà de presentar davant la Direcció General de Cooperació al Desenvolupament, en el termini de 10 dies, a partir de la notificació de la resolució de concessió, la fitxa de manteniment de tercers, en la qual constarà el compte bancari en què hagen de rebre la transferència. S'haurà d'obrir compte independentment per a cada projecte subvencionat. La no presentació en termini de la fitxa de manteniment s'entendrà com a renúncia del beneficiari a la subvenció concedida.
  
2. En el mateix termini i amb la mateixa conseqüència en cas d'incompliment, l'entitat beneficiària haurà de comunicar la data d'inici de l'execució del projecte, data a partir de la qual s'iniciarà el còmput del termini especificat pel beneficiari en el formulari d'identificació del projecte.
  
3. Rebuda la comunicació de la data d'inici i la fitxa de manteniment de tercers, l'administració tramitarà el lliurament d'una bestreta que pujarà al 80% de la subvenció concedida.
  
4. L'administració podrà anticipar el 100% de la subvenció si l'entitat beneficiària presenta el corresponent aval per l'import total de la subvenció.
  
Article 12. Acabament del projecte i justificació de les despeses
  
1. Els projectes es consideraran acabats una vegada transcorregut el termini d'execució establit en el formulari d'identificació del projecte.
  
2. Al final de cada exercici pressupostari l'entitat beneficiària haurà de presentar un informe succint de les activitats realitzades en l'exercici i la justificació documental de les despeses que aquestes hagen ocasionat. La data d'aquests documents justificatius de la despesa haurà de correspondre a l'exercici a què s'imputen.
  
3. La quantia de la subvenció corresponent a les despeses imputades a un exercici haurà de ser justificada amb anterioritat a l'últim dia hàbil del mes de maig de l'exercici següent. Quan es tracte de l'últim exercici de l'execució del projecte, el termini per a justificar les despeses imputades a aquest i per a la presentació de l'informe final de la totalitat del projecte serà de tres mesos des de l'acabament del projecte.
  
4. L'informe final del projecte haurà d'anar acompanyat dels documents següents:
  
- Informe del soci local sobre les repercussions del projecte.
  
- Balanç resum de les activitats subvencionades.
  
- Document bancari justificatiu del canvi de divises realitzat, on conste el tipus de canvi practicat.
  
- Compte justificatiu de les despeses.
  
- Factures que suporten el compte anterior.
  
Les factures presentades hauran de complir els requisits exigits per la legislació del país en el qual s'hagen adquirit els béns o prestat els serveis, per al o pel beneficiari de la subvenció i, en tot cas, inclouran:
  
- Nom, cognoms, denominació social, domicili i número d'identificació fiscal (si escau) de l'expedidor i del destinatari.
  
- Descripció de l'operació i contraprestació total.
  
- Lloc i data d'emissió.
  
S'haurà d'expedir i entregar factura pels pagaments anteriors a la realització de l'operació. En la corresponent factura es farà indicació expressa d'aquesta circumstància.
  
5. Els documents originals justificatius de la despesa hauran de presentar-se davant la Direcció General de Cooperació al Desenvolupament, a l'efecte que es comprove que en aquests consta la diligència relativa a l'afectació, total o parcial, al projecte subvencionat.
  
6. En el cas que la contrapart local no puga desprendre's d'algun document justificatiu de la despesa, haurà de presentar un informe en què motive la dita impossibilitat. Serà en aquest cas necessari que s'aporte una fotocòpia del document que haja sigut confrontada per notari o per un funcionari de l'ambaixada espanyola, que expressament ha de donar fe que, en l'original del document, s'ha fet constar de manera fefaent que aquesta despesa ha sigut subvencionada per la Generalitat Valenciana, totalment o parcial, en la quantia que s'especifique.
  
7. Una vegada comprovat per l'administració que s'ha presentat un informe final i documents justificatius de la despesa per la quantia total de la subvenció concedida i d'acord amb al que s'ha determinat en el formulari d'identificació del projecte, es tramitarà el lliurament del 20% final de la subvenció.
  
8. Si la justificació de la despesa no arriba la totalitat de la quantia subvencionada o si es dóna la circumstància descrita en l'article 7.2 d'aquesta resolució, l'administració iniciarà el corresponent procediment de minoració de la subvenció concedida.
  
Article 13. Modificació del projecte i ampliacions de termini
  
1. Qualsevol modificació del contingut del projecte, tal com ve definit en el formulari d'identificació, que afecte els apartats de pressupost, finançament del projecte i anualitats (fulls 9 i 10) haurà de ser prèviament autoritzada per la Direcció General de Cooperació al Desenvolupament.
  
2. No s'admetran modificacions que suposen un increment de les partides de despeses administratives. Tampoc s'admetran modificacions que suposen el trasllat de despeses subvencionades d'un exercici pressupostari a un altre, quan la quantia d'aquesta modificació supere, per si sola o acumulada amb altres anteriorment autoritzades, el 10% del total de la subvenció concedida.
  
3. El termini d'execució del projecte i els terminis de presentació de la justificació de despeses d'una anualitat i el de remissió de l'informe final només podran ser ampliats si així ho autoritza la Direcció General de Cooperació al Desenvolupament, amb la sol·licitud prèvia de l'entitat beneficiària, d'acord amb el que estableix l'article 49 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, d'acord amb la Llei 4/1999, de 13 de gener, de modificació de l'anterior, de 13 de gener.
  
4. L'entitat beneficiària haurà de presentar la sol·licitud d'ampliació, motivada com cal, amb antelació a la data de venciment del termini, d'acord amb al que estableix l'article 49.3 de la llei esmentada al paràgraf anterior. Aquesta antelació serà, en el cas del termini d'execució, d'un mes previ a l'arribada de la data de fi de l'execució i, en el cas de la justificació d'anualitats i d'informe final, de 20 dies.
  
5. Si 10 dies abans de la data establida inicialment com de fi de l'execució o de la data límit per a justificar o presentar l'informe final l'administració no ha denegat expressament la sol·licitud d'ampliació, aquesta s'entendrà autoritzada per silenci positiu.
  
6. No s'autoritzaran aquelles ampliacions del termini d'execució que superen els sis mesos, ni les ampliacions de termini de justificació i informe final que superen els tres mesos. El termini de presentació d'informes semestrals no podrà ser objecte d'ampliació.
  
Article 14. Difusió de l'origen de les subvencions
  
Les entitats que reben aquestes ajudes hauran de donar difusió a l'origen de la subvenció i incorporar de forma visible el logotip de la Cooperació al Desenvolupament de la Generalitat Valenciana en tot el material escrit de difusió o de publicitat que tinga qualsevol relació amb el projecte subvencionat. Quan les entitats beneficiàries de la subvenció exhibisquen el seu propi logotip, el de la Generalitat Valenciana haurà de figurar amb la mateixa grandària i en iguals condicions de visibilitat.
  
DISPOSICIÓ FINAL
  
Aquesta resolució entrarà en vigor el mateix dia de la publicació en el Diari Oficial de la Generalitat Valenciana.
  
València, 14 d'agost de 2000.- El secretari general de la Presidència: Vicente Gomis Cerdán.
  
ANNEX II
  
Documentació que ha d'acompanyar al formulari d'identificació del projecte
  
Notes:
  
· La documentació s'haurà de presentar en tres carpetes, que corresponen a cada un dels apartats A, B i C. A cada carpeta constarà la denominació (per exemple: carpeta A: certificats).
  
· Les carpetes contindran els documents ordenats d'acord amb el número que se'ls atribueix en aquesta llista, número que s'haurà d'indicar en la cantonada superior dreta del document.
  
· Els documents de la carpeta C es presentaran per duplicat.
  
· Si l'entitat presenta diversos projectes a aquesta convocatòria, únicament serà necessari que incloga en un d'ells la documentació de les carpetes A i B. En l'expedient en què no s'incloguen els documents, caldrà fer constar, al costat del títol de la carpeta, el nom del projecte en què apareguen els documents comuns. El certificat número 4 farà menció expressa de tots els projectes presentats.
  
· En el cas d'entitats religioses, el document 1 s'entendrà que fa referència al Registre del Ministeri de Justícia i el certificat 4 a l'òrgan competent per a comprometre jurídicament l'entitat.
  
· S'eximeix de la presentació del document 6 a les entitats que amb anterioritat hagen rebut subvencions de la Conselleria de Presidència en la convocatòria d'ajudes a projectes de cooperació al desenvolupament.
  
Carpeta A: Certificats.
  
1. Agència Espanyola de Cooperació Internacional. Document de presentació obligatòria per a ONGD.
  
Certificat acreditatiu de la inscripció al Registre d'Organitzacions No Governamentals, adscrit a l'Agència Espanyola de Cooperació Internacional, en què conste la seu que disposa la ONGD a la Comunitat Valenciana.
  
2. De l'Agència Tributària:
  
Certificat acreditatiu d'estar al corrent en el compliment de les obligacions tributàries.
  
3. De l'Institut Nacional de la Seguretat Social:
  
Certificat acreditatiu d'estar al corrent en el compliment de les obligacions amb la Seguretat Social o bé de no tenir donat d'alta a cap treballador.
  
4. Amb el vistiplau del president:
  
Certificat pel que fa a:
  
a) Acord de sol·licitar la subvenció.
  
b) Aprovació de la gestió de l'any anterior pel patronat o assemblea general.
  
c) Acord pel qual, en el cas d'agrupació de diverses entitats per a presentar el projecte, es designa a la que actuarà com a representant del grup davant l'administració.
  
d) Acord pel qual, en el cas d'agrupació de vàries entitats per a presentar el projecte, es designa la que actuarà com a representant del grup davant de l'administració.
  
e) Compromís d'aportar, mitjançant el cofinançament establit en l'article 7 del Decret 201/1997, d'1 de juliol, del Govern Valencià (DOGV número 3.036), la diferència entre el cost total del projecte i la subvenció de la Generalitat Valenciana.
  
f) Compromís de comunicar a la Direcció General de Cooperació al Desenvolupament tot finançament que reba el projecte, procedent de qualsevol ens públic o privat, i especificar la quantia exacta de l'aportació.
  
g) Compromís que l'entitat no portarà cap, en l'àmbit d'execució del projecte presentat, cap acció que poguera resultar contradictòria amb la política exterior d'Espanya.
  
h) Compromís de donar difusió de l'origen de la subvenció i d'incorporar, en tot cas i de forma visible, el logotip de la Generalitat Valenciana.
  
i) Declaració per la qual s'afirme que l'entitat no ha sigut objecte d'un procediment de reintegrament de subvencions públiques, per causes imputables a ella.
  
Carpeta B: descripció de l'entitat sol·licitant.
  
5. Targeta d'identificació fiscal de l'entitat sol·licitant (fotocòpia compulsada per l'administració).
  
6. Diari oficial o qualsevol altre document oficial, aliè a l'entitat, que acredite l'experiència de l'entitat sol·licitant en l'execució de sis projectes de cooperació en països en vies de desenvolupament (fotocòpies compulsades per l'administració).
  
7. Memòria d'activitats de l'entitat sol·licitant que, en el cas d'associacions o fundacions, haurà d'estar compulsada pel registre en el qual estiguen inscrites. A la memòria constaran:
  
8. Activitats realitzades durant el darrer any natural anterior a la convocatòria.
  
9. Estat comptable i ingressos de l'exercici 1999, que inclourà un balanç d'operacions i fonts de finançament.
  
10. Memòria d'activitats conjuntes anteriors de les entitats sol·licitants, en el cas de presentació del projecte per una agrupació.
  
11. Organigrama de l'entitat sol·licitant a la Comunitat Valenciana i nom, dedicació i titulació del personal responsable de la gestió administrativa i econòmica del projecte (formulació, seguiment i control). Designació de la persona que actuarà de contacte davant l'administració per a aquests temes.
  
Carpeta C: descripció del projecte.
  
12. Descripció detallada del projecte: situació de què es parteix, localització (plànols, mapes, vies d'accés), història o origen de la iniciativa, estudi de viabilitat/sostenibilitat, material o equipaments que aporten l'entitat sol·licitant i la contrapart local d'aquesta, objectius de l'acció, implicació dels beneficiaris, activitats que s'ha d'executar, cronograma, resultats esperats i indicadors del grau de consecució d'objectius.
  
13. Memòria econòmica del projecte, d'acord amb el que s'estableix en els articles 6, 7 i 8, del Decret 201/1997, d'1 de juliol, del Govern Valencià (DOGV número 3.036). El pressupost s'haurà de detallar al màxim, i inclourà els costos en moneda local i la traducció d'aquesta en pessetes i respectarà els conceptes de despesa continguts al formulari d'identificació del projecte i descrits en l'article 4 de la Resolució de 26 de maig de 1997, de la SECIPI, sobre justificació i control de la despesa. La memòria comprendrà un pla de finançament.
  
14. Relació del personal laboral i voluntari de l'entitat sol·licitant que participarà en l'execució del projecte i dades identificatives d'aquest personal: nom, document nacional d'identitat (o equivalent del país en vies de desenvolupament) i lloc o funció en l'organització. Idèntica relació quant al personal de la contrapart local.
  
15. Descripció de la contrapart local: naturalesa jurídica, fins de l'entitat, localització i àmbit geogràfic d'actuació, mitjans materials, experiència i activitats prèvies, vincles amb l'entitat sol·licitant, implicació en el projecte, relació amb els beneficiaris de l'acció.
  
16. Factures proforma en què es basen els costos descrits a la memòria. Cada una de les factures apareixerà, així mateix, subnumerada, d'acord amb una relació d'aquestes que les acompanyarà. En cas d'impossibilitat de presentació de factures proforma, d'acord amb l'article 5.9, informe justificatiu d'aquesta impossibilitat.
  
17. Informe i documentació justificativa de la quantia de les despeses indirectes que s'imputen al projecte.
  
18. Documentació acreditativa del valor de les contribucions en espècie del soci local.
  
19. Documentació acreditativa de la titularitat i règim de propietat dels immobles vinculats al projecte (només si n'hi ha).